Hyvä Pohjois-Karjalan puutarhayhdistyksen jäsen!

Tervetuloa mukaan vuoden 2017 toimintaan. Se pitää sisällään mielenkiintoisia luentoja, kädentaito-kursseja, pihakävelyitä ja tutustumiskäyntejä sekä erilaisiin puutarhoihin että historiallisiin kohteisiin kotimaassa ja ulkomaista tällä kertaa Ranskassa. Pihakävelyt ovat tarkoitetut vain yhdistyksen jäsenille. Kursseille sekä kotimaan matkoille ja retkille jäsenet ovat etusijalla, mutta ei-jäsenetkin pääsevät mukaan, jos vapaita paikkoja jää. Ulkomaan matkoille ovat tervetulleita sekä jäsenet että ei-jäsenet ja paikat täytetään ilmoittautumisjärjestyksessä. Luennot ovat kaikille avoimia.

Vuoden 2016 alussa saatu jäsenkortti on voimassa vielä kuluvan vuoden loppuun, ja sillä saatavat jäsenedut on lueteltu kirjeen lopussa.

**TAMMIKUU**

**Vuosikokous pidettiin ma 30.1.2017 klo 18:00 kahvila Kantarellissa**. Kokouksessa käsiteltiin sääntömääräiset vuosikokousasiat.

**HELMIKUU**

**Ti 7.2.2017 klo 18:00–20:00 on mahdollisuus oppia sitomaan erilaisia tulppaanikimppuja Kukkatalolla** (Avainkuja 2, Joensuu). Kurssin hinta on 19 euroa + materiaalimaksu menekin mukaan. Kukkatalo tarjoaa kahvit ja 20 %:n alennuksen Kukkatalon tuotteista. Sitovat ilmoittautumiset Kirsi Kortelaiselle viimeistään ma 6.2.2017 sähköpostitse kirsikorte(at)hotmail.com tai iltaisin puhelimitse 050 359 0353. Kurssi- ja materiaalimaksu maksetaan Kukkatalolla.

**Ti 28.2.2017 klo 17:30 biologi Leena Luoto luennoi kahvila Kantarellissa** (Kirkkokatu 13, Joensuu)**, kuinka luonnon voi ottaa avuksi kotipuutarhan tuholaistorjunnassa.** Puutarhassa on runsain määrin hyödyllisiä hyönteisiä, mutta myös sellaisia, joiden aiheuttamat vauriot voivat koitua kasveilla kohtalokkaiksi. Luonnon oma tasapaino säilyy paremmin, kun tunnistat pihasi vierailijat ja niiden tavat. Monesti luonto hoitaa tuholaistilanteen kuntoon, eikä ihmisen tarvitse puuttua. Tällä luennolla saamme tietoa tavallisimmista pihan vierailijoista ja vähän muistakin. Kuulijoilla on mahdollisuus myös kysyä pihapiirin pikkuotusten valokuvaamisesta paikalla olevalta valokuvaaja Heikki Luodolta.

**MAALISKUU**

**Ma 13.3.2017 klo 17:30 biologi ja puutarhuri Kimmo Soppela kertoo puutarhan puiden ja pensaiden kevätleikkauksista kahvila Kantarellissa** (Kirkkokatu 13, Joensuu)**.** Tule kuulemaan, miten ja mihin aikaan puut ja pensaat kannattaa leikata, jotta ne kukoistaisivat vuodesta toiseen.

**HUHTIKUU**

**Ma 10.4.2017 klo 17:30 ELY-keskuksen erikoistutkija Timo Hokkanen kertoo puutarhan haitallisista vieraslajeista kahvila Kantarellissa** (Kirkkokatu 13, Joensuu).Illan aikana saamme kuulla asiantuntijan ohjeita mm. haitallisten kasvien käsittelystä.

**La 22.4.2017 klo 10:00–16:00 pidetään pitsibetoni-kurssi Kontiolahden Varparannalla Anna-Liisa Riihiilän luona**,Varparannantie 86, 81120 Katajaranta**.** Pitsibetonin saloihin meidät johdattelevat Soili Pirinen ja Raija Nenonen. Kurssilla voi tehdä betoniin kastettavista pyyhkeistä ja pitsiliinoista kauniita suojaruukkuja tai lyhtyjä ja vanhoista sukista tonttuja. Mukaan mahtuu 10 osallistujaa. Lisätietoja saa Soili Piriseltä, jolle myös **ilmoittaudutaan to 13.4. mennessä viikonloppuisin ja arki-iltaisin puhelimitse p. 050 5321 046**. **Kurssimaksu on 20 euroa ja se maksetaan to 13.4. puutarhayhdistyksen tilille P-K:n osuuspankki FI36 5770 0520 0113 44.** Maksu sisältää opetuksen, betonin ja tarvittavat työkalut. Osallistujat tuovat mukanaan sopivat työvaatteet, talouskäsineet ja omat eväät, Anna-Liisa tarjoaa kahvit. Pitsibetonia varten osallistujat tuovat mukanaan yhden ison käytetyn pyyhkeen kooltaan 75 x 100 cm ja kaksi puuvillaista pitsiliinaa, joiden halkaisija on noin 50 cm. Halutessaan voi ottaa mukaan myös vanhoja villa- ja tennissukkia tonttujen tekemiseksi, mutta näitä löytyy kurssinvetäjiltäkin. Valmiit työt voi noutaa Anna-Liisan luota noin kahden viikon kuluttua. Jos asiasta innostuneita on runsaasti, on toinen kurssi mahdollista pitää la 6.5.2017.

**TOUKOKUU**

**Ma 8.5.2017 klo 17:30 Mari Vänskä-Ruotsalainen luennoi kompostoinnista Kahvila Kantarellissa** (Kirkkokatu 13, Joensuu)**.** Miten taion puutarhan ja kotitalouden biojätteestä puutarhan mustaa kultaa? Miten lähden liikkeelle, kun aloitan kompostoinnin? Mikä on lämpökompostori? Mitä tehdä, jos komposti tuoksahtaa? Miten hyödynnän valmiin kompostin? Näihin ja moneen muuhun kompostointiin liittyvään kysymykseen haetaan vastauksia kompostointi-illan aikana.

**KESÄKUU**

**08.–11.6.2017 (to–su) tehdään matka Ranskaan Loiren laakson linnojen puutarhoihin ja Claude Monet’n puutarhaan.**

To 8.6. lähdemme Joensuusta klo 5:50 lentokoneella Helsingin kautta Pariisiin, jonne saavumme klo 9:40. Siitä matka jatkuu kohti Loiren laaksoa ja Toursin kaupunkia, jossa yövymme kaksi ensimmäistä yötä. Matkalla pysähdymme Blois’n pikkukaupungissa, jolle Ranskan kulttuuriministeriö on myöntänyt arvokkaan laatumerkin ’Taiteen ja historian kaupunki’. Toursiin saavuttuamme majoitumme hotelliin, minkä jälkeen on mahdollisuus lähteä opastetulle kävelykierrokselle Toursin viehättävään vanhaan kaupunkiin. Illalla nautimme tervetuloillallisen.

Pe 9.6. tutustumme aamiaisen jälkeen ensimmäiseksi Villandryn linnaan, joka hurmaa kävijänsä erityisesti ainutlaatuisella puutarhallaan. Château de Villandrya ympäröi resenanssipuutarha, joka on suunniteltu suihkulähteineen ja kanavineen täydelliseksi geometriseksi kokonaisuudeksi. Tämän jälkeen suuntaamme 1400-luvun puolivälissä rakennettuun Langeaisin linnaan, jossa on yksi Loiren laakson komeimmista huonekalu- ja seinävaatekokoelmista. Linnan puutarhan ylle nousevalta terassilta avautuvat upeat näkymät Loirejoelle. Lounastettuamme paikallisessa majatalossa lähdemme tutustumaan pienen yksityisomisteisen Chatonniére linnan hurmaavaan puutarhaan, joka levittäytyy 10 hehtaarin alueelle. Ennen hotelliin paluuta pysähdymme tutustumaan paikalliseen viinitilaan, jossa kellarivierailun jälkeen saamme maistaa tilan satoa ja tehdä ostoksia.

La 10.6. pakkaamme aamiaisen jälkeen matkalaukkumme bussiin ja lähdemme kohti Pariisia, jossa yövymme viimeisen yön. Matkalla pysähdymme Chaumontin linnassa, jonka maisemapuutarhassa järjestetään joka vuosi puutarhafestivaalit. Festivaaleilla kansainväliset puutarha-arkkitehdit kokeilevat uusia materiaaleja, kasvilajeja ja ideoita. Lisäksi linnassa ja sen puutarhassa on esillä nykytaiteen teoksia. Lounastettuamme matkamme jatkuu Les Jardins de Roquelin -puutarhaan, jossa kasvaa liki 400 ruusulajia mitä moninaisempien kasvien kanssa yhdisteltynä. Tämän lisäksi puutarhassa on taimisto ja putiikki. Pariisiin saavumme iltapäivän kääntyessä jo illaksi, minkä jälkeen teemme lyhyen kaupunkikierroksen ja majoitumme hotelliin.

Su 11.6. lähdemme aamiaisen jälkeen impressionisti Claude Monet’n puutarhaan. Monet suunnitteli itselleen upean puutarhan, joka koostui kahdesta osasta: ns. väripuutarhasta, jonka istutukset on sommiteltu värisävyjen mukaan ja lummelammista, joita kiertää hämyisä kävelypolku. Lounastamme Monet’n kotitalon lähellä olevassa ravintolassa, jonka yhteydessä olevasta putiikista löytyy erilaisia koriste-esineitä sekä taimitarha. Jos aikaa jää, voimme vielä pistäytyä puutarha-alan supermarketissa ennen kuin lähdemme lentokentälle klo 15:00. Helsinkiin laskeudumme klo 22:45 ja Joensuuhun maanantain puolella klo 00:40.

Matkan hinta on Joensuusta lähtijöille 1 535 eur/henkilö kahden hengen huoneessa ja 1 605 eur/henkilö yhden hengen huoneessa. Helsingistä lähtijöille hinta on 130 euroa edullisempi. Hintaan sisältyvät matkat, yöpymiset, aamupalat, ohjelmassa mainitut ruokailut, opastus ja kohteiden pääsymaksut. **Matkalle ilmoittaudutaan sitovasti viimeistään su 26.2.2017 Anna-Leena Martikaiselle sähköpostitse annaleenallepostia(at)gmail.com tai puhelimitse viikonloppuisin ja arki-iltaisin p. 050 3766 379.** Ilmoittautumisen yhteydessä annetaan seuraavat tiedot: matkalle lähtijän nimi samassa muodossa kuin se on kirjoitettu passiin, sähköpostiosoite, puhelinnumero, osoite, erityisruokavaliot ja haluttaessa myös Finnair plus -kortin numero, jos sellainen on. **26.2.2017 mennessä maksetaan 300 euron ennakkomaksu ilmoittautumisen vahvistamiseksi yhdistyksen tilille P-K:n osuuspankki FI36 5770 0520 0113 44.** Viestikenttään kirjoitetaan osallistujan nimi/osallistujien nimet ja 'Ranska'. **Matkan loppumaksu maksetaan yhdistyksen tilille viimeistään ti 2.5.2017.** Viestikenttään kirjoitetaan osallistujan nimi/osallistujien nimet ja ’Ranska’. Matka toteutuu, kun lähtijöitä on 25. Matkan järjestelyissä noudatetaan Matka-Agentit -matkatoimiston valmismatkaehtoja. Tarkemman matkaohjelman hotellitietoineen voi pyytää Anna-Leenalta.

**10.-11.6.2017 (la–su) Pohjois-Karjalan Puutarhayhdistys ja Pälkjärven Pitäjäseura järjestävät yhdessä luontomatkan Karjalaan**. Retken oppaana toimii yhdistyksemme jäsen biologi Markku Huttunen.

La 10.06. linja-auto lähtee klo 07:00 Joensuusta matkailupysäkiltä, Siltakatu 12. Ajamme Värtsilän kautta Pälkjärvelle ja Ruskealaan, jossa tutustumiskohteita ovat: Pälkjärven Linnunvaara, ent. Arppen hovia ympäröivä niitty ja kuusilehto tai Ilmakan ukonhattulehto, Ruskealan marmorilouhos kalkkikallioketoineen ym., Ruskealan kylän ympäristö, Ruskealan Ahinkosken läheinen rinneniitty tien varressa ja Ruskealan Tuhkalampi. Keittolounas nautitaan Ruskealan Herrankukkarossa. Illaksi ajellaan Sortavalaan ja majoitutaan hotelli Seurahuoneelle, jossa nautitaan illallinen.

Su 11.6. matkamme jatkuu aamiaisen jälkeen ja päivän tutustumiskohteita ovatSortavalan Kuhavuori ympäristöineen sekä Rytyn rehevä niitty Rytyn rautatieaseman risteyksen ja sotamuistomerkin ympärillä. Palaamme Joensuuhun illansuussa.

Matkan hinta on 125 € omalla viisumilla, jos matkalle on vähintään 35 lähtijää, ja 190 € ryhmäviisumilla.Hintaan sisältyvät: bussikuljetus Liikenne Kinnusen bussilla, majoitus 2-hengen huoneessa Sortavalan Seurahuoneella ja ruokailut ohjelman mukaan. **Matkalle ilmoittaudutaan viimeistään ke 15.3.2017 matkatoimisto Matkakarjalaan puhelimitse 013 120 133 tai sähköpostitse maili.mikkonen(at)kolumbus.fi.** Ryhmäviisumia varten tarvitaan ma 15.5. mennessä: viisumianomus täytettynä ja allekirjoitettuna, kopio passin kuva-aukeamasta (passin pitää olla voimassa vähintään 6 kk matkan jälkeen), yksi värillinen alle 6 kk vanha passikuva ja todistus matkavakuutuksesta. Matkan järjestelyissä noudatetaan Matkakarjala-matkatoimiston valmismatkaehtoja.

**Ma 12.6.2017 klo 18:00 suuntaamme pihakävelylle Sari ja Kyösti Purmosen paritalon puutarhaan Niinivaaralle, Ilomantsintien tuntumaan, Äyräpäänkatu 13 d 9, Joensuu.** Puutarhassa on useita erilaisia havukasveja: tuijia, tuivioita, (luultavasti) sinilaakakatajia, pari pesä- ja hopeakuusta sekä kartiovalkokuusi. Lehtipuista ja -pensaista pihalta löytyvät terijoensalava, pari alppiruusua, keskemmällä pihaa oleva kaunis vanha pihlaja sekä pihan laitamilta marja-aroniapensas, pari omenapuuta sekä marjapensaita. Perennoina on kuunliljoja, päivänliljoja ja vuorenkilpeä sekä erilaisia maanpeitekasveja havukasvien väleissä. Pihakävelyllä Purmoset ottavat mielellään vastaan vinkkejä kauniiden havukasvien hyvinvoinnin takaamiseksi. Piha sijaitsee Äyräpäänkadun ja Käkisalmenkadun risteyksessä, pysäköintimahdollisuus on Äyräpäänkadun varressa. Ajomatka torilta on noin 3 kilometriä.

**Ma 19.6.2017 klo 18:00 pääsemme pihakävelylle Aune Kekkosen ja Tauno Nykäsen paritalon puutarhaan, Lirontie 3 A, Hammaslahti.** Kiviselle pellolle v. 2010 perustetussa pienehkössä puutarhassa on perennojen, pensaiden ja puiden lisäksi hyötytarha sekä kasvihuone. "Ötököitä" varten on oma hotelli, ja perhosille mieluiset kasvit tuovat eloa puutarhaan. Rinteiden kasviratkaisut ovat tuoneet omat haasteensa helteiden jatkuessa. Kompostointi on osoittautunut hyödylliseksi ratkaisuksi puutarhan hoidossa. Matka-aika Joensuun torilta on noin 25 minuuttia. Kuutostieltä käännytään oikealle Hammaslahteen menevälle Haavanpääntielle (kylteissä lukee Hammaslahti ja Pyhäselkä), jota ajetaan n. 3,5 km. Kirkon jäätyä vasemmalle käännytään vasemmalle Sorsalantielle, jota ajetaan n. 200 m, minkä jälkeen toinen tiehaara vasemmalle on Lirontie. Pihaan mahtuu muutamia autoja ja Lirontien varteen loput.

**Ma 26.6.2017 klo 18:00 meillä on mahdollisuus vierailla kahdessa puutarhassa, jotka ovat noin 200 metrin päässä toisistaan Utrassa. Ensimmäisenä kohteena on Ritva ja Kari Pylkkösen puutarha, Parviaisenkatu 3, Joensuu.** Vajaan tuhannen neliön puutarhassa on hedelmäpuita, marjakasveja, lasihuone ja perennoja. Lasihuoneessa on tomaattien lisäksi viinirypäleitä, joista vanhin Zilga on hankittu vuonna 2000. Perennoista mieluisimpia ovat vuokot, omajuuriset kanadan ruusut ja pionit. Pioneista harvinaisin on muutaman vuoden vanha Rockin-puupioni. Vihanneksia on viljelty pienimuotoisesti laatikoissa jo parikymmentä vuotta. **Tästä jatkamme Margit ja Risto Pylkkösen puutarhaan Utrantie 35, Joensuu**, sisäänkäynti pihaan on Perämiehenkadun puolelta. Reilun 1400 neliön puutarhassa on koristepuutarha, lasihuone, hedelmäpuita ja pienimuotoista hyötyviljelyä. Koristekasveina on perennoja ja ruusuja. Vuonna 2016 on perustettu suuri parinkymmenen neliön korotettu perennapenkki, jossa on vesiaihe. Molemmilla pihoilla on vähän parkkitilaa. Miilunpolttajantien päässä on kääntöpaikan vieressä Utran koulun luona suuri parkkipaikka, josta kävelymatkaa molemmille pihoille on pari korttelia. Ajomatka torilta vajaa kymmenen minuuttia.

**HEINÄKUU**

**Su 2.7.2017 klo 12:00–18:00 vietetään Avoimet puutarhat -päivää.** Tietoja avoimista puutarhoista löytyy Avoimet puutarhat -nettisivuilta.

**Ma 3.7.2017 klo 18:00 suuntaamme pihakävelymaanantain merkeissä Karsikkoon Vatasten puutarhaan, Innantie 7, Joensuu.** Kyseessä on rehevä puutarha kosteikkolammen rannalla. Puutarha on pala palalta pyyhkäisty pystyyn, usein hetken mielijohteen ja yöllisten välähdysten seurauksena. Torilta on matkaa noin 4 km. Vatasten katuosuudella on Innantiellä pysäköintikielto. Pihaan mahtuu muutama auto, minkä lisäksi muutamia parkkipaikkoja löytyy Innantiellä olevan Kissamäen päiväkodin pihasta sekä päiväkodin vieressä olevan leikkikentän parkkipaikalta. Pienen kävelymatkan päässä on Kettuvaarantien varressa S-market, jonne autoja voi myös jättää.

**Ma 10.7.2017 klo 18:00 pääsemme tutustumaan Terttu ja Matti Hurrin puutarhaan Karsikkoon, Marjatankatu 5, Joensuu.** Pihalla on monia isoja ja pieniä kukkapenkkejä. Kaupungilta luvan saatuaan Hurrit ovat lisäksi tehneet heidän tonttiinsa olennaisesti liittyvälle kaupungin maalle isot kukkaistutukset, joihin laittamiaan perennojaan he ovat hoitaneet samoin kuin omaa pihaansakin. Torilta ajo kestää korkeintaan 10 minuuttia. Autot sopivat talon pihalle ja kadun varteen.

**La 22.7.2017 saamme kokea puutarhaelämyksiä Etelä-Karjalassa.**

Lähdemme matkaan klo 7:00 Joensuun matkailupysäkiltä, kauppatorin laidalta ja syömme aamiaista Iloisen Pässin maalaispuodissa Parikkalassa. Ensimmäisenä puutarhakohteena on imatralainen Kirstin puutarha, joka on osallistunut Suomen paras piha -kilpailuun kesällä 2015. Tässä pienessä kaupunkipuutarhassa on hyödynnetty kivisen rinnetontin kivet. Vesiaiheet ovat syntyneet kuin luonnostaan porrastettuun rinteeseen. Sammalet, saniaiset ja japanilaisuus viehättävät. Puutarhassa on paljon erikoisia puita ja pensaita sekä havuja, erilaisia lehtimuotoja ja värejä. Tämän vierailun jälkeen lounastamme Lappeenrannan Kasinolla noutopöydästä. Seuraava puutarhakohteemme on Sadun kukkaiselämää -puutarha, joka on myös osallistunut Suomen paras piha -kilpailuun kesällä 2015. Sadun puutarha on kooltaan noin 1600 m2. Puutarhassa on monien perennojen ja kesäkukkien lisäksi hedelmäpuita ja marjapensaita. Pienessä kasvihuoneessa kasvatetaan kurkkuja ja tomaatteja ja suuremmassa kasvihuoneessa enemmänkin oleskellaan kasvien keskellä. Toisena kohteena Lappeenrannassa on Kivipajula. Aikuisen perheen tarpeisiin muokatun Kivipajulan tontin koko on vajaa 1000 m2. Pihapiiri on täysin nurmeton. Etupiha on sorapiha, joka on reunustettu perennapenkeillä, sisäpihassa on taas laatoitetut käytävät ja luonnonkivillä ja murskeella rajoitetut kukkapenkit. Puutarhassa on paljon pajusta tehtyä tilataidetta ja eläviä pajuruukkuja. Kotiin palaamme noin klo 20.30.

Matkan hinta on jäsenille 70 euroa ja ei-jäsenille 90 €, ja siihen kuuluvat matkat, kohteiden pääsymaksut, aamiainen ja lounas. **Sitovat ilmoittautumiset Anneli Airolalle joko puhelimitse p. 050 404 3117 tai sähköpostitse anneli.airola(at)hotmail.com viimeistään pe 14.7.2017. Matka maksetaan viimeistään pe 14.7. yhdistyksen tilille P-K:n osuuspankki FI36 5770 0520 0113 44.** Viestikenttään kirjoitetaan osallistujan nimi / osallistujien nimet ja maininta 'Etelä-Karjala'. Matkan peruutusehdot löytyvät kirjeen lopusta.

**ELOKUU**

**Ma 7.8.2017 klo 18:00 vietetään pihakävelymaanantaita Marjatta ja Veikko Sivosen puutarhassa Mutalassa, Maamiehenkatu 25, Joensuu.** Piha on 50–60 -luvulta tuttu omakotimökin selkeä ja rauhallinen pihapiiri, jossa on runsaasti erilaisia perennoja ja daalioita. Puutarhassa tarvittavat taimet lisätään ja kasvatetaan itse, ja kasvijätteet kompostoidaan. Myös omenapuiden varttaminen on tuttua puuhaa. Matkaa torilta on 2,5 km, jonka ajaa noin 5 minuutissa. Autot mahtuvat kadunvarteen.

**La 12.8.2017 klo 12:00 kaupunginpuutarhuri emeritus Kai Ahmio kertoo Penttilänrannan Ruusupuistossa sen perustamisesta ja sinne istutetuista ruusuista** (Suursahankatu, Joensuu)**.** Puistoon on istutettu 131 eri pensasruusulajiketta, yhteensä noin 900 pensasta. Lisäksi alueelle on istutettu muita matalia kukkivia puita ja pensaita. Autolla ei pääse ihan ruusupuiston viereen, mutta autot voi jättää Suursahankadun varteen ja kadun alkupäässä olevalle parkkipaikalle.



**18.8–20.8.2017 (pe–su) retki läntiselle Uudellemaalle: Raasepori–Tammisaari–Billnäs–Fiskars**

Pe 18.8. lähdemme matkaan Joensuusta klo 7:00 Siltakadun matkailupysäkiltä. Matkalla pidämme omakustanteisen kahvitauon Juvan ABC:lla ja omakustanteisen lounastauon Heinolan Tähtihovissa. Perille päästyämme tutustumme oppaan johdolla Mustion Linnaan, sen puutarhaan ja ruukin alueeseen. Tammisaaressa käymme kiertoajelulla ja majoitumme SeaFront -hotelliin, jossa nautimme myös päivällisen.

La 19.8. lähdemme aamiaisen jälkeen klo 08:30 oppaan kanssa tutustumaan Billnäsin taimistoon ja ruukkialueeseen. Tämän jälkeen suuntaamme kohti Fiskarsin ruukkikylää, jossa meillä on opastetun kierroksen jälkeen vapaata aikaa käydä ostoksilla mm. Garden Shop -puutarhamyymälässä ja tutustua Ruukkikylän käsityöpajoihin. Riilahdessa nautimme kartanon ja lähialueen luomutuotteista valmistetun lounaan. Lounaan jälkeen tutustumme kartanon englantilaiseen puistoon. Tammisaareen palaamme noin klo 17:00, minkä jälkeen ilta on vapaa.

Su 20.8. lähdemme kotimatkalle aamiaisen jälkeen klo 9:00. Lounastamme omakustanteisesti Vierumäen Matkakeitaassa. Iltapäiväkahville ja opastetulle puutarhakierrokselle pysähdymme Vanhaan Kilkkilään Juvan Tuhkalassa. Arvioitu paluuaika Joensuuhun on klo 19:00.

Matkan hinta on jäsenille 375 € ja ei-jäsenille 400 €, ja siihen sisältyvät majoittuminen SeaFront-hotellissa 2—4 -hengen huoneissa, aamiaiset, päivällinen hotellissa pe 18.8., lounas Riilahden kartanossa la 19.8., paluumatkalla iltapäiväkahvit Vanhassa Kilkkilässä sekä ohjelmassa mainittujen kohteiden pääsymaksut opastuksineen. **Retkelle ilmoittaudutaan viimeistään su 28.5.2017 Anja Turuselle sähköpostitse anja.m.i.turunen(at)gmail.com tai iltaisin puhelimitse 050 435 1537.** Samalla ilmoitetaan erityisruokavaliot sekä haluaako syödä omakustanteisen lounaan meno- ja paluumatkoilla. **Matka maksetaan viimeistään su 28.5.2017 yhdistyksen tilille P-K:n osuuspankki FI36 5770 0520 0113 44.** Viestikenttään kirjoitetaan osallistujan nimi/osallistujien nimet ja ’Tammisaaren matka’. Matkan järjestelyissä noudatetaan Pohjolan Matka -matkatoimiston valmismatkaehtoja.

**Ma 21.8.2017 klo 18:00 pääsemme tutustumaan maanantaipihakävelyllä Purosärkkään, Leo Waltterin puutarhaan, Atsinlammentie 6 b, Ristinpohja, Liperi.** Pihan erikoisuutena on kookas n. 75 m2, entinen lohilammikko, jonka yli on rakennettu 10 metriä pitkä kaarisilta. Piha-alue on n. 2000 m2, josta n. 600 m2 on luonnonkivistä tehtyjä tasoja, käytäviä ja polkuja. Luonnonkivistä on myös muurattu eri korkuisia muureja. Kasvilajikkeita on n. 500, joista muutamia harvinaisempia ovat mm. pirunkeppi, pärskäjuuri, himalajantyräkki, viiniköynnös ja sinivaleunikko. Piha valittiin v. 2007 Oma Piha -lehden Paras piha -kilpailun Itä-Suomen aluevoittajaksi. Pihan esittely on ollut Oma Piha -lehden numerossa 5/2008.

Joensuun torilta on matkaa Atsinlammentielle 42 kilometriä, jonka ajaa noin puolessa tunnissa. Atsinlammentieltä käännytään vanerisen ’Atsinlampi’-kyltin osoittamaan suuntaan ja ajetaan noin 300 metriä parkkipaikalle. Parkkipaikalta jatketaan kävellen suoraan kohti rantaa kivestä muurattua puron reunaa seuraten ja vähän matkan päästä vastaan tulevaa siltaa pitkin päästään puron yli Leo Waltterin puutarhaan.

**SYYSKUU**

**Anne Sulonen luennoi kahvila Kantarellissa** (Kirkkokatu 13, Joensuu) **valkosipuleista ja niiden kasvatuksesta.** Lisätietoja syksyn jäsenkirjeessä.

**Ti 12.9.2017 klo 18:00–20.00 sidotaan erilainen ovikoriste Joensuun Kukkatalolla** (Avainkuja 2, Joensuu)**.** Kurssin hinta on 39 euroa, johon sisältyy opetus, materiaalit ja kahvit. Illan aikana osallistujat saavat 20 %:n alennuksen Kukkatalon tuotteista. Sitovat ilmoittautumiset Kirsi Kortelaiselle viimeistään ti 5.9.2017 sähköpostitse kirsikorte(at)hotmail.com tai iltaisin puhelimitse 050 359 0353. Kurssimaksu maksetaan Kukkatalolla.

**LOKAKUU**

Ohjelma tarkentuu syksyn jäsenkirjeessä.

**MARRASKUU**

**Su 19.11.2017 vietämme pikkujoulua kestikievari Herranniemessä Pielisen rannalla Vuonislahdessa** (Vuonislahdentie 185, 81590 Vuonislahti)**.** Herranniemi toimii kestikievarina jo neljännessä sukupolvessa. Sen vanha päärakennus savutupineen tuhoutui tulipalossa helmikuussa 2007, jonka jälkeen ryhdyttiin etsimään vanhaa hirsirakennusta, joka voitaisiin siirtää osaksi uutta päärakennusta. Sokojärveltä löytynyt Kuuselan pirtti täytti tämän tehtävän, ja kesällä 2008 kestikievari pääsi taas jatkamaan toimintaansa. Sitovat ilmoittautumiset Heljä Tolvaselle viimeistään su 12.11. joko sähköpostitse helja.tolvanen(at)elisanet.fi tai puhelimitse 040 7528 475.

**Ti 28.11.2017 klo 18:00–20:00 sidotaan Joensuun Kukkatalolla jouluisia asetelmia.** Kurssin hinta 19 euroa, johon sisältyy opetus ja kahvit. Materiaalimaksu muodostuu menekin mukaan. Illan aikana osallistujat saavat 20 %:n alennuksen Kukkatalon tuotteista. Sitovat ilmoittautumiset Kirsi Kortelaiselle viimeistään ti 21.11.2017 sähköpostitse kirsikorte(at)hotmail.com tai iltaisin puhelimitse 050 359 0353. Kurssi- ja materiaalimaksu maksetaan Kukkatalolla.

**JOULUKUU**

Pidämme joulutaukoa.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Pohjois-Karjalan puutarhayhdistys on perustettu Joensuussa 1953. Sen toiminnan tavoitteena on ollut vaalia puutarhakulttuuria, edistää puutarhatuotantoa sekä lisätä puutarha-alan tietoisuutta. Yhdistys järjestää pohjois-karjalaisille puutarhaharrastajille retkiä, puutarhamatkoja kotimaassa ja ulkomailla, kursseja, luentoja, näyttelyitä, talkoita sekä puutarhakierroksia harrastajien kotipihoihin. Yhdistyksessä on nyt jäseniä noin 360.

Yhdistyksen jäsenmaksu on 17 euroa. Jäsenetuna saa

* yhdistyksen järjestämät matkat jäsenhintaan.
* 15 €:n alennuksen Kotipuutarhalehden vuosikerrasta.
* 10 %:n alennuksen materiaaleista ja työvälineistä Taito Pohjois-Karjala ry:n taito- ja käsityökeskuksista (Joensuu, Ilomantsi, Lieksa, Nurmes ja Tohmajärvi) sekä Taitobussista.
* 2 €:n alennuksen Botanian pääsymaksusta.
* 15 %:n alennuksen kukista ja 10 %:n alennuksen tarvikkeista Joensuun Kukkatalosta.
* 10 %:n alennuksen Pihapalvelu Syreenin pihapalveluista.
* 10 %:n alennuksen Vihersuunnittelu Heljä Tolvasen pihasuunnitelmista.
* 10 %:n alennuksen ryhmäkasveista, yrteistä ja vihanneksista Pässikallion puutarhatilalta.
* 10 %:n alennuksen kesäkukista Puhoksen Puutarhalta.

Pohjois-Karjalan puutarhayhdistyksen kotisivuilta www.pohjoiskarjalanpuutarhayhdistys.fi löytyvät kalenteri-sivulta koko vuoden ohjelma ja ajankohtaista-sivulta tuoreimmat kuulumiset. Sivujen yhteydenottolomakkeella voitte välittää toiveitanne muun muassa retkistä, matkoista ja luentoaiheista sekä jättää viestejä Tori-palstalle. Jäseneksi haluavat voivat täyttää sivuilla olevan jäsenhakulomakkeen. Kuvagalleriaan on laitettu kuvia retkiltä ja tapahtumista. Yhdistyksemme on myös Facebookissa, joten käykäähän seuraamassa ja tykkäämässä.

Jäsenkirje lähetetään postitse kaksi kertaa vuodessa: alkuvuodesta vuosikokouksen jälkeen ja loppukesästä. Sähköpostitiedotteita lähetetään useamman kerran vuodessa. Jos teillä ei ole käytettävissänne sähköpostia, niin kyselkää ajankohtaisista kuulumisista toisilta yhdistyksen jäseniltä tai hallituksen edustajilta. Jotta jäsenrekisterimme pysyisi ajan tasalla, muistattehan ilmoittaa sihteerillemme muuttuneet nimi- ja osoitetiedot sekä sähköpostiosoitteen, jos teillä sellainen on.

**Matkojen peruutusehdot:** Yli kahden vuorokauden koti- ja ulkomaan matkoilla noudatetaan matkaa järjestävän matkatoimiston valmismatkaehtoja. Matkatoimistot suosittelevat ottamaan matkavakuutuksen, johon sisältyy peruutusturva. Pohjois-Karjalan puutarhayhdistyksen järjestämillä alle kahden vuorokauden kotimaan matkoilla ja retkillä osallistuja voi perua osallistumisensa ilman erityistä syytä seuraavasti:

1) Matkan voi perua kuluitta, kun sen tekee viimeistään 7 vuorokautta ennen matkan alkua.

2) Jos matkan peruu myöhemmin kuin 7 vuorokautta mutta viimeistään 48 tuntia ennen matkan alkua, peritään matkan kokonaishinnasta 50 %.

3) Jos matkan peruu myöhemmin kuin 48 tuntia ennen matkan alkua, peritään koko matkan hinta.

Jos matkan peruuttanut saa järjestettyä tilalleen toisen osallistujan, perumisesta ei aiheudu kuluja.

Ylivoimaisen esteen vuoksi matkan voi peruuttaa kuluitta myöhemminkin kuin 7 vuorokautta ennen matkan alkua. Tällöin lähdön este osoitetaan luotettavalla selvityksellä, kuten lääkärintodistuksella tai vakuutusyhtiön lausunnolla.

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

Pohjois-Karjalan puutarhayhdistyksen hallituksen jäsenet vuonna 2017 ovat:

**Puheenjohtaja Heljä Tolvanen**  
puhelin 040 7528 475, sähköposti helja.tolvanen(at)elisanet.fi

**Varapuheenjohtaja Anna-Leena Martikainen**puhelin 050 3766 379, sähköposti annaleenallepostia(at)gmail.com

**Sihteeri Kirsi Kortelainen**  
puhelin 050 3590 353, sähköposti kirsikorte(at)hotmail.com

**Jäsen Soili Pirinen**puhelin 050 5321 046

**Jäsen Elli Ruutiainen**  
puhelin 050 5399 186, sähköposti elli.ruutiainen(at)gmail.com

**Jäsen, kotisivuista vastaava Anja Turunen**puhelin 050 4351 537, sähköposti anja.m.i.turunen(at)gmail.com

**Jäsen Mari Vänskä-Ruotsalainen**puhelin 050 4612 911, sähköposti villatorppa(at)gmail.com

**\*\*\*\*\***

**Varainhoitaja Helka Hyttinen**puhelin 050 567 0406, sähköposti helka.hyttinen(at)gmail.com

**Facebookista vastaava Anneli Airola**  
puhelin 050 404 3117, sähköpostitse anneli.airola(at)hotmail.com